  Туспуктэм: Руслан Нуриахметов Майя Бывальцева 2022-тӥ арын 2-9 коньывуонэ Сочиын паралимпиецъёслэн гужем шудонъёссы ортчозы. «Мы вместе. Спорт» ужрадэ Россиысь, Белоруссиысь, Армениысь но Туркменистанысь 850-лэсь трос спортсменъёс пыриськозы. Со сярысь Удмуртиысь тӧролэн но кивалтэтлэн пресс-службаез ивортӥз. Ӵошатсконъёс спортысь укмыс амалъёсъя мынозы: капчи атлетика, уян, ӝӧквыл теннис, пукыӵысь ыбылӥськон, паратхэквондо, коляскаын пукыса фехтование, церебральной параличен курадӟисьёс пӧлын футбол шудон, шашки но шахматы. Россиысь паралимпи комитетлэн улосвыл ёзэтэзлэн кивалтӥсез Олег Погодин верамъя, Удмуртиын параспортсменъёслы дасяськыны вань луонлыкъёс кылдытэмын. Элькунлэн командаяз 120-лэсь трос адями пыре, 15 пала спортсменъёс Россилнэ сборнояз шедемын. « Югдур шоры учкытэк, параатлетъёсмы вань стартъёслы дасясько. Соос Сочиын паралимпиецъёслэн гужем шудонъёссылы но мыло-кыдо дасясько. Ми вань амалъёсы пыриськом шуыса малпасько » Олег Погодин, Россиысь паралимпи комитетлэн улосвыл ёзэтэзлэн кивалтӥсез Россиысь кивалтэтлэн тӧроезлэн воштӥсез Дмитрий Чернышенко озьы ик ивортӥз, мукет кунъёсысь но (ШОС, БРИКС, СНГ кылдытэтъёсы пырись) спортсменъёслы но пыриськыны луонлык сётон пумысен уж мынэ. Тодэ вайытом, 18-21 южтолэзе Ханты-Мансийскын паралимпиецъёслэн «Мы вместе. Спорт» тол шудонъёссы ортчизы. Куасэн бызьылонъя, биатлонъя, гурезьысь куасэн нискыланъя, кляскаын кёрлингъя, следж-хоккейя ӵошатсконъёсы Россиысь, Белоруссиысь, Армениысь, Таджикистанысь, Казахстанысь 140 пала спортсменъёс пыриськизы. Удмуртиысь куасэн бызьылӥсь но биатлонист Владислав Лекомцев ньыль медаль утӥз, следж-хоккеистъёс Россилэн нырысетӥ командаеныз зарни медальёс басьтӥзы. Тегъёс: Россия Спорт ӵошатсконъёс Удмуртия Паралимпиада  